Lørdag eftermiddag er Nordjyllands Beredskab stadig i gang med at slukket en brand i en stor stak halmballer ved Aabybro.

Anmeldelsen om branden på Endelstedvej ved Aabybro løb ind ved middagstid lørdag. Siden har slukningsmandskab og to landmænd med traktorer været i gang med både at bekæmpe branden samt forhindre ilden i at springe videre til en anden stor stak halmballer. - Der er virkelig mange halmballer. Dyngen er cirka 8 meter høj, 20 meter lang og 12 meter bred. Problemet er vindretningen, så vi har lidt at se til lige nu med at forhindre ilden i at brede sig  til en lige så stor stak halm ved siden af, fortæller indsatsleder Jakob Schmidt til TV2 Nord. Der er pløjet et brandbælte hele vejen rundt om det brændende halm, og der er desuden ekstra materiel på vej fra Thisted. Jakob Schmidt regner med, at de skal være i gang det meste af eftermiddagen. - Vi ender nok med at lade halmen brænde ned, men vi bliver nødt til at være sikre på, at ilden også er slukket, fortæller han.